Pandemie is soet en suur vir Brimstone | Netwerk24
Deur Francois Williams 03 Maart 2021 14:31
Mustaq Brey, uitvoerende hoof van Brimstone.
Danksy kosverskaffers wat as noodsaaklike dienste geklassifiseer is, kon die visserygroepe Sea Harvest en Oceana, waarin Brimstone 'n groot aandeelhouer is, ongestoord voortgaan met hul bedrywighede. Sy belegging in gesondheidsdienste, Obsidian Health, het ook goed gevaar.
Manspakke verkoop swak
Maar die volfiliaal House of Monatic se verliese het net verdiep, veral omdat mense meestal van die huis af gewerk het tydens die inperking en nie veel kon uitgaan nie.
House of Monatic vervaardig formele kleredrag, soos manspakke, waarna die vraag skerp gedaal het.
House of Monatic het gevolglik begin om maskers en ander artikels vir persoonlike beskerming te vervaardig, maar dit was nie genoeg om die onderneming volhoubaar te hou nie. 'n Ander klerevervaardiger het ingestem om House of Monatic se klerefabriek en sy personeel teen April vanjaar oor te neem.
Brimstone het 'n verlies van R43,8 miljoen gely in die boekjaar tot einde Desember, teenoor 'n wins van R75,3 miljoen 'n jaar gelede. Die verlies spruit grootliks uit waardasie-afskrywings by sy genoteerde beleggings, soos die eiendomsfonds Equites en die betaaltelevisiegroep MultiChoice, asook die groter handelsverliese by House of Monatic en ekstra afskrywings, voorsienings en onderskrywingsverliese by die versekeraar Lion of Africa.
Lion of Africa sluit
Brimstone is steeds in die proses om Lion of Africa te sluit. Toe begin is met die sluit van die onderneming in November 2018 het hy nog 7 000 uitstaande polis-eise gehad en dit het sedertdien afgeneem tot 471, het Mustaq Brey, uitvoerende hoof, Woensdag verduidelik.
Daar is nie meer enige aktiewe polisse nie en daar kom dus nie enige nuwe premiebetalings in nie. Die personeel van 15 is einde Desember afgelê, maar hulle is oorgeneem deur 'n ander versekeringsmaatskappy waarmee Brimstone 'n ooreenkoms gesluit het, het Brey gesê.
Brimstone verwag om op 12 April 'n dividend van R71,8 miljoen van Sea Harvest te ontvang waarin hy 'n belang van 54,2% het.
Van Oceana, waarin hy 'n belang van 25,1% besit, het hy 'n dividend van R128,2 miljoen ontvang.
Hoewel sy belang in Sea Harvest teen einde Desember op R2,3 miljard gewaardeer is en sy belang in Oceana teen R2,1 miljard, is die dividend uit Oceana groter omdat hul onderskeie dividendbeleide verskil, sê Brey.
South African Enterprise Development (Saed), 'n onderneming wat groeikapitaal aan klein en middelslagondernemings bied en waarin Brimstone 'n 25%-belang het, het R17,1 miljoen bygedra tot Brimstone se verlies.
Brey sê dit was weens een afskrywing wat gedoen moes word toe Saed se belegging in die alternatiewe beursonderneming ZAR-X verkoop is.
Brey meen Saed het nog baie groeipotensiaal vanweë die sterk vraag na kapitaal van jong en belowende ondernemings.
Obsidian Health, waarvan Brimstone 80% besit, het aanvanklik tydens die inperking gesukkel. Hoeveel hy as 'n noodsaaklike diens geklassifiseer is, het die inperking gelei tot 'n afname in nie-dringende teaterprosedures.
Daar was perke op perseelbesoeke. Namate die inperking verlig is, kon Obsidian begin voordeel trek uit die uitbreiding van sy portefeulje na teenliggaamtoetse vir Covid-19, MIV-toetse en persoonlike beskermende toerusting.
Meer oor: Brimstone | Staat Van Inperking | Resultate | Kleinhandel | Beleggingsbeheerfirma | Covid-19